กสิกรไทยลดดอกเบี้ยกู้ MLR 0.1%
ธนาคารกสิกรไทย ลดดอกเบี้ยลงตาม กนง. ลดดอกเบี้ยเงินกู้ MLR 0.1% และเงินฝาก 0.1-0.3% มีผลตั้งแต่วันที่ 18 มี.ค.
19 มี.ค. 2558

ธนาคารกสิกรไทย ลดดอกเบี้ยลงตาม กนง. ลดดอกเบี้ยเงินกู้ MLR 0.1% และเงินฝาก 0.1-0.3% มีผลตั้งแต่วันที่ 18 มี.ค. 
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารได้ปรับลดอัตราดอกเบี้ยลงทั้งเงินกู้และเงินฝากบางประเภท ตั้งแต่วันที่ 18 มี.ค. เป็นต้นมา หลังจากที่คณะกรรมการนโยบายการเงิน (กนง.) ส่งสัญญาณว่าเศรษฐกิจในประเทศยังชะลอตัว ซึ่งจะชะลอมากน้อยเพียงใดต้องติดตามตัวเลขในไตรมาส 1 ให้ชัดเจนอีกครั้ง 
อย่างไรก็ตาม ยอมรับว่า การปรับลดดอกเบี้ยที่หลายฝ่ายคาดหวังว่าจะเป็นแรงผลักดันให้การจับจ่ายใช้สอยและการลงทุนเพิ่มขึ้น อาจจะไม่ช่วยได้มาก เพราะมีปัจจัยกดดันจากภาวะหนี้ครัวเรือนและภาพรวมเศรษฐกิจ ดังนั้น จึงเห็นว่า ภาคเศรษฐกิจที่จะช่วยได้มากกว่าคือนโยบายการคลัง ซึ่งรัฐต้องเร่งรัดการเบิกจ่ายให้ได้ตามเป้า จะช่วยกระตุ้นเศรษฐกิจได้ดีกว่า
ทั้งนี้ ธนาคารกสิกรไทย ได้ปรับลดอัตราดอกเบี้ยเงินกู้เฉพาะลูกค้ารายใหญ่ชั้นดี (เอ็มแอลอาร์) ลง 0.1% จาก 6.75% เป็น 6.65% ส่วนประเภทอื่นคงเดิม คือ ดอกเบี้ยเงินกู้ประเภทเงินเบิกเกินบัญชี (เอ็มโออาร์) 7.40% และดอกเบี้ยเงินกู้ลูกค้ารายย่อยชั้นดี (เอ็มอาร์อาร์) อยู่ที่ 8.10%
นอกจากนี้ ยังได้ลดอัตราดอกเบี้ยเงินฝากลงหลายประเภท สำหรับประเภทเงินฝากหลัก ๆ มีการปรับลดลง คือ เงินฝากประจำ 3 เดือน ปรับลด 0.10-0.25% เงินฝากประจำ 6 เดือน ลดลง 0.10-0.30% เงินฝากประจำ 12 เดือน ลดลง 0.10-0.25% เงินฝากประจำ 24 เดือน ลดลง 0.10-0.20% เงินฝากประจำ 36 เดือน ลดลง 0.20%
ผู้สื่อข่าวรายงานว่า ธนาคารกสิกรไทยมีการปรับลดดอกเบี้ยในอัตราต่ำที่สุดเพียง 0.1%  โดยธนาคารไทยพาณิชย์ ผู้นำตลาดในการลดดอกเบี้ย มีการปรับลงในอัตรามากที่สุด 0.2% ส่งผลให้ดอกเบี้ยเงินกู้เอ็มแอลอาร์อยู่ระดับต่ำสุดที่ 6.55% ส่วนธนาคารกรุงเทพ ปรับลดลงในอัตรา 0.125% ส่งผลให้ดอกเบี้ยเอ็มแอลอาร์อยู่ที่ 6.625%